**DRUGO MJESTO NA NATJECANJU IZ RAČUNOVODSTVA - SREDNJA ŠKOLA BIOGRAD NA MORU**

**5. ožujka 2018.** godine održano je **međužupanijsko natjecanje iz Računovodstva** za Zadarsku i Šibensko- Kninsku županiju u Srednjoj školi kneza Branimira u Benkovcu.

Cilj ovog natjecanja je razviti i poticati interes i sklonost učenika/ca za računovodstvenu i financijsku struku, poticati učenike/ce na nastavak ekonomskoga obrazovanja i uključivanja u gospodarsku praksu - računovodstveno-financijsku struku, povezivati ekonomske škole, ostvarivati bolju povezanost škola i gospodarske prakse.

Natjecatelji zadatke rješavaju samostalno u vremenu 180 minuta, koristeći se kontnim planom i kalkulatorom. Svakako jedno od zahtjevnijih natjecanja, jer obuhvaća sadržaje računovodstva sve četiri godine učenja.

Pravo natjecanja na međužupanijskoj razini stječu učenici koji su na školskom natjecanju ostvarili **najmanje 70 %** od ukupnog broja bodova. Tako se na međužupanijsko natjecanje ove godine plasiralo osam učenika/ca i to troje iz Benkovca, po dvoje iz Biograda i Knina i jedna učenica iz Zadra.

Učenica **Izabela Rašin** iz Srednje škole Biograd na Moru osvojila je drugo mjesto, a učenica **Lucija Banić** iz Srednje škole Biograd na Moru osvojila je peto mjesto.

Mentorica učenica je **prof. Kornelija Peraić**.

U ocjenjivačkom povjerenstvu sudjelovala je i Davorka Demo, prof. savjetnik iz Srednje škole Biograd na Moru.

Čestitke učenicama na ostvarenim rezultatima!